Malta tissorprendi pożittivament matul l-2013 Il-Kummissjoni Ewropea f’rapport dwar l-ekonomija Maltija qalet li l-ekonomija Maltija se tkompli tikber b’ritmu b’saħħtu minħabba żieda fil-konsum domestiku kif ukoll minħabba  proġetti kbar ta’ investiment.  Il-Kummissjoni Ewropea qed tbassar ukoll li l-kontroll tad-defiċit se jissokta b’pass moderat. F’rapport ta’ kull sitt xhur, il-Kummissjoni Ewropea tat stampa pożittiva tal-ekonomija Maltija. Qalet li s-sena li għaddiet, l-ekonomija Maltija issorprendiet bit-tkabbir ta’ 2.4 fil-mija fil-Prodott Domestiku Gross, minkejja li kellħa tnaqqis fl-esportazzjoni tal-prodotti elettroniċi, li patta għalih fost oħrajn iż-żieda fil-konsum domestiku. Il-Kummissjoni qalet li t-tkabbir ekonomiku fl-ekonomija Maltija mistenni jaqbeż it-2% din is-sena u s-sena d-dieħla. Isemmi li dan se jiġri fost oħrajn bl-investiment fil-powerstation l-ġdida. Qalet ukoll li l-flessibiltà fis-suq tax-xogħol kif ukoll ir-roħs fit-tariffi tad-dawl se jgħinu biex jikber il-konsum u l-ekonomija. Qalet li proġetti oħrajn li qed jiġu kkunsidrati jekk isiru jkomplu jagħtu spinta lit-tkabbir ekonomiku. Ir-rapport ibassar żieda fl-inflazzjoni għalkemm jgħid li din għandha tistabbilizza s-sena d-dieħla. Dwar id-defiċit, il-Kummissjoni Ewropea qalet li t-tkabbir ekonomiku s-sena li għaddiet kien fost il-fatturi li għenu biex id-defiċit naqas għal 2.8 fil-mija. Tkompli tbassar li d-defiċit din is-sena se ikompli jonqos għal 2.5 fil-mija. Dwar il-proporzjon tad-dejn mal-GDP, il-Kummissjoni Ewropea qed tbassar li dan se jonqos minn 73 għal 71 fil-mija. Ir-rapport jgħid li d-dħul tal-gvern kompla jiżdied iżda jinnota li żdidiet ukoll n-nefqa minħabba ż-zieda fl-impjiegi mal-Gvern, in-nefqa soċjali u n-nefqa fuq l-Airmalta. Il-Kummissjoni Ewropea qalet li din is-sena d-dħul tal-Gvern mistenni jkompli jiżdied fost oħrajn mit-taxxi indiretti, mis-sitema tat-taxxa finali ta’ ħmistax fil-mija fuq il-kirjiet u mill-iskema taċ-ċittadinanza li r-rapport jgħid se jġib investiment ġdid fl-ekonomija Maltija. Ara rapport kollu billi tagħfas fuq dan il-link: http://ec.europa.eu/economy_finance/eu/forecasts/2014_spring/mt_en.pdf